《次儿栋代运北征 其一》
清代·顾永年

天子方自将，临边极西域。一挥百万师，灭此而朝食。

转饷出关中，士不苦饥色。我沐浩荡恩，愿竭疆场力。

马革可裹尸，行行何所怵。忽闻先慈讣，一恸气欲塞。

四体软如绵，性命在呼吸。官符火速催，同伴相促逼。

有儿立身旁，垂头但哭泣。长跪前致词，此行是儿职。

巾帼且从军，须眉宁弗及。结束弃儒冠，弓刀亲自执。

跃马去无踪，路旁心恻恻。望眼远莫穷，吞声独归宅。

作者简介：顾永年，字九恒，号桐村，钱塘人。康熙乙丑进士，官甘肃华亭知县。有《梅东草堂诗》。